AVIZUL COMISIEI în conformitate cu articolul 294 alineatul (7) litera (c) din Tratatul privind funcţionarea Uniunii Europeneprivind amendamentul[amendamentele] Parlamentului Europeanla poziţia Consiliului referitoare la propunerea de DIRECTIVĂ A PARLAMENTULUI EUROPEAN ŞI A CONSILIULUIprivind deșeurile de echipamente electrice și electronice (DEEE) /* COM/2012/0139 final - 2008/0241 (COD) */





2008/0241 (COD) AVIZUL COMISIEI în conformitate cu articolul 294 alineatul (7) litera (c) din Tratatul privind funcţionarea Uniunii Europene privind amendamentul[amendamentele] Parlamentului European la poziţia Consiliului referitoare la propunerea de DIRECTIVĂ A PARLAMENTULUI EUROPEAN ŞI A CONSILIULUI privind deșeurile de echipamente electrice și electronice (DEEE) (Text cu relevanță pentru SEE) 1. Introducere În conformitate cu articolul 294 alineatul (7) litera (c) din Tratatul privind funcționarea Uniunii Europene, Comisia emite un aviz privind amendamentul propus de Parlamentul European în a doua lectură. Comisia își prezintă mai jos avizul privind amendamentul propus de Parlament. 2. Context La 3 decembrie 2008, Comisia a adoptat o propunere de Directivă privind deșeurile de echipamente electrice și electronice (DEEE). Comitetul Economic și Social și-a dat avizul la 11 iunie 2009. Comitetul Regiunilor a adoptat avizul său la 4 decembrie 2009. Parlamentul European a adoptat poziția sa în primă lectură la 3 februarie 2011. Consiliul a ajuns la un acord politic cu privire la propunere la 14 martie 2011 și a adoptat poziția sa comună la 19 iulie 2011. Parlamentul European a adoptat poziția sa în a doua lectură la 19 ianuarie 2012. În cursul dezbaterii în plen din 18 ianuarie 2012, Comisia a făcut declarații pentru a clarifica anumite poziții și intenții ale sale, în scopul facilitării unui acord la a doua lectură. 3. Obiectivul propunerii Comisiei Obiectivele specifice ale propunerii de reformare a Directivei DEEE (2008) erau creşterea eficienței utilizării resurselor și asigurarea tratării adecvate a deșeurilor electronice, prin stabilirea unor noi obiective de colectare adaptate realității din fiecare stat membru. Alte obiective constau în a reduce sarcinile administrative inutile și a asigura o mai bună punere în aplicare, în special prin inversarea sarcinii probei către exportul de echipamente uzate, suspectate a fi DEEE. 4. Observațiile Comisiei La 19 ianuarie 2012, Parlamentul European a adoptat în sesiune plenară un pachet de compromis convenit cu Consiliul în vederea ajungerii la un acord la a doua lectură. Amendamentul care include acest pachet de compromis se referă, în esenţă, la: – stabilirea unor noi obiective de colectare per stat membru după șapte ani de la intrarea în vigoare, cu un obiectiv intermediar după patru ani de la intrarea în vigoare; – preluarea DEEE-urilor mici în magazine mari de vânzare cu amănuntul, cu excepția cazului în care se poate demonstra că sistemele alternative sunt cel puțin la fel de eficace; – extinderea domeniului de aplicare pentru a include toate echipamentele electrice și electronice, după șase ani de la intrarea în vigoare, cu exceptări suplimentare și după o revizuire efectuată de Comisie; – armonizarea cerințelor de înregistrare și de raportare, recunoscând că aceste cerințe sunt în principiu cerinţe naționale care permit o impunere eficace a aplicării; – introducerea de cerințe minime pentru transporturile de echipamente uzate care sunt suspectate a fi transporturi ilegale de deșeuri, inclusiv inversarea sarcinii probei și derogări specifice. Comisia acceptă pachetul de compromis, deoarece acesta corespunde scopului și caracteristicilor generale ale propunerii. Comisia subliniază că cerințele minime referitoare la transporturi nu trebuie să obstrucţioneze comerțul legal cu echipamente uzate. În cazul în care există o suspiciune că transportul este de facto un transport ilegal de deșeuri, anexa VI asigură statelor membre instrumentul juridic necesar pentru a clarifica situația. 5. Concluzie Comisia acceptă amendamentul adoptat de Parlamentul European în a doua lectură pe baza textului de compromis sus-menționat, elaborat de Consiliu și de Parlamentul European. Comisia adoptă declarațiile prevăzute în anexă. Anexă: Declarațiile Comisiei Declarație privind proiectarea produselor (Articolul 4 din Directiva DEEE) Măsurile de proiectare ecologică pot contribui la îndeplinirea obiectivelor Directivei privind deșeurile de echipamente electrice și electronice în conformitate cu foaia de parcurs către o utilizare eficientă a resurselor [COM (2011) 571]. Dacă şi când va introduce măsuri noi de punere în aplicare sau va revizui măsurile de punere în aplicare adoptate în temeiul Directivei 2009/125/CE pentru produse care sunt acoperite şi de Directiva DEEE, Comisia va ține seama de parametrii de reutilizare și de reciclare prevăzuţi în partea 1 din anexa 1 la Directiva 2009/125/CE și va evalua fezabilitatea introducerii unor cerințe privind proprietăţile de a fi reutilizabile, de a se demonta ușor și de a fi reciclabile ale acestor produse. Declarație privind derogări specifice de la obiectivele de colectare (Articolul 7 din Directiva DEEE) Noua Directivă DEEE prevede la articolul 7 alineatul (4) posibilitatea introducerii unor dispoziţii tranzitorii destinate soluţionării dificultăților cu care se confruntă un stat membru în îndeplinirea obiectivelor de colectare stabilite la articolul respectiv, ca urmare a unor circumstanțe specifice. Comisia subliniază că nivelul înalt al obiectivelor de colectare ale Directivei DEEE este important pentru crearea unei Europe eficiente din punctul de vedere al utilizării resurselor și că dispoziţiile tranzitorii pot fi aplicate numai în circumstanțe excepționale. Dificultățile întâmpinate și circumstanțele specifice care stau la baza acestora trebuie să fie obiective, bine documentate și verificabile. Declarație privind nanomaterialele (Articolul 8 și anexa VII la Directiva DEEE) Parlamentul European și Consiliul au convenit să invite Comisia să evalueze necesitatea unui tratament specific pentru nanomaterialele conținute de echipamentele electrice și electronice. În acest context, Comisia înțelege nanomaterialele ca fiind materialele care se încadrează în definiția stabilită în Recomandarea nr. 696/2011 a Comisiei. Riscurile potențiale prezentate de nanomateriale ar putea fi identificate cu ajutorul instrumentelor disponibile în cadrul legislației aplicabile în domeniu. Dacă se demonstrează că anumite nanomateriale prezintă riscuri pentru sănătatea umană sau pentru mediu, Comisia va evalua necesitatea unui tratament specific și va modifica anexa VII în consecinţă. Declarație privind utilizarea actelor de punere în aplicare [Articolul 7 alineatul (5) și articolul 23 alineatul (4) din Directiva DEEE] În opinia Comisiei, competențele care îi sunt conferite la articolul 7 alineatul (5) și la articolul 23 alineatul (4) trebuie să fie competenţe delegate, pentru a reflecta în mod corespunzător natura competențelor conferite în conformitate cu articolul 290 din Tratatul privind funcționarea Uniunii Europene. Cu toate acestea, în spirit de compromis, Comisia nu se va opune unui vot majoritar calificat în favoarea textului președinției. În ceea ce priveşte acest aspect specific, Comisia își rezervă însă dreptul de a recurge la căile legale de atac prevăzute de tratat, pentru a obţine o clarificare din partea Curţii în problema delimitării dintre articolele 290 și 291. DECLARAŢIA COMISIEI CU PRIVIRE LA PROCEDURA DE ADOPTARE A ACTELOR DE PUNERE ÎN APLICARE Comisia subliniază că invocarea în mod sistematic a articolului 5 alineatul (4) al doilea paragraf litera (b) este contrară literei și spiritului Regulamentului (UE) nr. 182/2011 (JO L 55, 28.2.2011, p. 13). Recurgerea la această dispoziție trebuie să răspundă unei nevoi specifice de a se îndepărta de la regula de principiu conform căreia Comisia poate adopta un proiect de act de punere în aplicare în cazul în care nu se emite niciun aviz. Deoarece reprezintă o excepție de la regula generală stabilită la articolul 5 alineatul (4), recurgerea la al doilea paragraf litera (b) nu poate fi considerată pur şi simplu ca fiind o „putere discreționară” a legislatorului, ci trebuie interpretată în mod restrictiv și, prin urmare, trebuie justificată.